সাড়ে ৮ ঘণ্টা পর ইডি দফতর থেকে বেরোলেন দেব

নয়াদিল্লি: সাড়ে ৮ ঘণ্টা পর দিল্লির ইডি দফতর থেকে বেরোলেন ঘাটালের তৃণমূল সাংসদ দীপক অধিকারী ওরফে দেব। বুধবার তাঁকে গরুপাচার মামলায় তলব করা হয়েছিল। এদিন সকাল ১১টা নাগাদ দিল্লির ইডির সদর দফতরে হাজিরা দেন তিনি। সেখান থেকে সন্ধ্যা ৭টা ২০ মিনিট নাগাদ বেরোন তৃণমূল সাংসদ।

বেরোনোর সময় সাংবাদিকদের মুখোমুখি হয়ে দেব বলেন, হাসি মুখে গিয়েছি, হাসি মুখে ফিরলাম। আমি তো চুরি করিনি। তাই কোনও ভয় নেই। আগেও বলেছি, যত বার ডাকবে, তত বার আসব। বাকি কথা ইডি বলবে। এ সব নিয়ে এখন বেশি কথা না বলাই ভাল। এরপরই গাড়িতে উটে সোজা বিমানবন্দরে যান দেব।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-৭)

দেব রাজনীতি থাকবেন না সন্ন্যাস নেবেন। তৃণমূল থেকে বিজেপিতে যাবেন তা নিয়ে রাজনৈতিক মহলে বেশ জলঘোলা হয়েছিল। সংসদের বাজেট অধিবেশনের শেষে দেব ঘোষণা করে দিয়েছিলেন, লোকসভায় তাঁর শেষ দিন। কিন্তু আচমকাই মমতা বন্দ্যোপাধ্যায়ের সঙ্গে সাক্ষাতের পরই মনে করা হচ্ছে সিদ্ধান্ত বদল করেন অভিনেতা সাংসদ। দেবের ফের রাজনীতিতে থেকে যাওয়ার সিদ্ধান্তের পর ইডির তলবে তৃণমূলের অনেকেই প্রতিহিংসার কথা বলেছিলেন। কিন্তু নিজের কথা মতোই তদন্তে সহযোগিতা করতে সময়ের আগেই দিল্লিতে ইডির সদর দফতরে হাজির হন।

এর আগে ২০২২-এর ১৫ ফেব্রুয়ারি, গরুপাচার মামলায় দেবকে নিজাম প্যালেসে প্রায় পাঁচ ঘণ্টা জিজ্ঞাসাবাদ করে CBI। সিবিআই সূত্রে সেই সময়ে জানা গিয়েছিল, গরু পাচারকাণ্ডে বিভিন্ন সাক্ষীকে জেরা করার সময় দেবের নাম উঠে এসেছিল। সিবিআই দফতর থেকে বেরিয়ে দেব জানিয়েছিলেন, এক জন ব্যক্তিকে চিনি কি না, সেই বিষয়ে জানতে চাওয়া হয়েছিল। তার কয়েক মাসের ব্যবধানে ২২ জুন এই মামলাতেই দেবকে দিল্লিতে জিজ্ঞাসাবাদ করে এনফোর্সমেন্ট ডিরেক্টরেট। এর প্রায় দেড় বছর পর ফের দেবকে তলব করল তারা।